वैशाली नरेंद्रसिंग सुर्यवंशी

सौ. वैशाली नरेंद्रसिंग सुर्यवंशी (जन्म: २३ डिसेंबर १९७६) या एक भारतीय उद्योजिका, शिक्षणतज्ज्ञ आणि राजकारणी आहेत. त्या कृषी क्षेत्रातील अग्रगण्य कंपनी 'निर्मल सीड्स प्रा. लि.' च्या संचालिका https://nirmalseedsindia.com/management/#1636255758299-9c675525-fcda आणि पाचोरा येथील 'निर्मल इंटरनॅशनल स्कूल'च्या अध्यक्षा आहेत. त्या माजी आमदार आर. ओ. तात्या पाटील यांच्या कन्या आहेत. त्यांनी २०२४ मध्ये शिवसेना (उद्धव बाळासाहेब ठाकरे) पक्षाकडून पाचोरा-भडगाव विधानसभा मतदारसंघातून निवडणूक लढवली होती.

 बालपण आणि शिक्षण 
वैशाली सुर्यवंशी यांचा जन्म २३ डिसेंबर १९७६ रोजी जळगाव जिल्ह्यातील पाचोरा येथे झाला. त्यांचे वडील, माजी आमदार आर. ओ. तात्या पाटील, हे सामाजिक आणि राजकीय क्षेत्रात कार्यरत होते, ज्यामुळे त्यांना लहानपणापासूनच सामाजिक कार्याची ओळख झाली. त्यांनी कृषी क्षेत्रात शिक्षण घेतले असून, बी.एस्सी. (ॲग्रीकल्चर) ही पदवी संपादन केली आहे.

 कारकीर्द 

 उद्योजिका म्हणून कार्य 
कृषी पदवी घेतल्यानंतर, वैशाली सुर्यवंशी यांनी २००३ मध्ये छत्रपती संभाजीनगर येथे 'निर्मल गार्डन शॉपी' सुरू करून उद्योजकीय प्रवासाला सुरुवात केली.

वडिलांच्या निधनानंतर, त्यांनी 'निर्मल सीड्स प्रा. लि.' या कंपनीच्या संचालकपदाची सूत्रे हाती घेतली. त्यांच्या नेतृत्वात कंपनीचा विस्तार भारतभरातील २२ राज्यांमध्ये झाला असून, परदेशातही कंपनीची उत्पादने निर्यात केली जातात. कंपनीच्या 'निर्मल जैवतंत्रज्ञान प्रयोगशाळे'ची पाचोरा येथे स्थापना करण्यात आली, जी या क्षेत्रातील एक महत्त्वाची प्रयोगशाळा मानली जाते. निर्मल सीड्सच्या माध्यमातून त्यांनी हजारो लोकांना रोजगार उपलब्ध करून दिला आहे. 

 शैक्षणिक क्षेत्रातील कार्य 
वैशाली सुर्यवंशी या 'निर्मल इंटरनॅशनल स्कूल, पाचोरा' या संस्थेच्या संस्थापक-अध्यक्षा आहेत. २०११ मध्ये स्थापन झालेली ही शाळा पाचोरा आणि भडगाव तालुक्यातील पहिली सीबीएसई (CBSE) संलग्न शाळा आहे.  सुमारे २००० विद्यार्थी येथे शिक्षण घेत असून, शाळेने शैक्षणिक आणि नावीन्यपूर्ण उपक्रमांमुळे जिल्ह्यात ओळख निर्माण केली आहे. या संस्थेच्या माध्यमातूनही त्यांनी अनेक शिक्षक, कर्मचारी आणि इतरांना रोजगाराच्या संधी उपलब्ध करून दिल्या आहेत.

 राजकीय कारकीर्द 
वडिलांच्या राजकीय वारशामुळे वैशाली सुर्यवंशी यांचा राजकारणाशी जवळचा संबंध आला. त्यांनी वडिलांच्या निवडणूक काळात प्रचार नियोजन, महिलांचे संघटन आणि मतदारसंघ व्यवस्थापनात सक्रिय सहभाग घेतला होता.

 विधानसभा निवडणूक २०२४ 
२०२४ च्या महाराष्ट्र विधानसभा निवडणुकीत, त्यांनी शिवसेना (उद्धव बाळासाहेब ठाकरे) पक्षाच्या उमेदवार म्हणून पाचोरा-भडगाव विधानसभा मतदारसंघातून निवडणूक लढवली. या निवडणुकीत त्यांना ५८,६७७ मते मिळाली आणि त्या दुसऱ्या स्थानी राहिल्या. 

वैशाली सुर्यवंशी यांनी नुकताच भारतीय जनता पक्षात प्रवेश केला आहे. >

 संदर्भ 

वर्ग:राजकारणी
वर्ग:भारतीय जनता पक्षातील राजकारणी
वर्ग:जळगाव जिल्ह्यातील व्यक्ती
वर्ग:महिला राजकारणी
वर्ग:उद्योजक